Saborski Klub zastupnika SDP-a zatražio je da se Dragan Zelić, bivši izvršni direktor nevladine udruge GONG, kojeg je Glavni odbor SDP-a u subotu imenovao izvršnim tajnikom stranke za edukaciju, politički sustav i civilno društvo, zaposli u Klubu na određeno kao savjetnik do povratka službenice s rodiljnog dopusta, odgovorili su u utorak iz Sabora na špekulacije da će Zelić raditi u SDP-u, a plaću primati u Saboru.

Zelićevo zapošljavanje je dopisom od 20. ožujka predložio predsjednik SDP-ova Kluba Arsen Bauk, pozivajući se na saborski Poslovnik.

Iz Sabora su neizravno potvrdili da bi Zelića, umjesto SDP-a, čiji je izvršni tajnik, plaćao Sabor.

Klubovi zastupnika, navode iz Sabora, mogu zaposliti na teret sredstava Sabora jednog, a na svakih sljedećih 15 članova (zastupnika) kluba još po jednog službenika, za obavljanje stručnih i administrativnih poslova. Zapošljavanjem u klubu, službenici imaju status državnih službenika te im se plaća isplaćuje na teret sredstava Sabora kako je to propisano Poslovnikom.

Objasnili su i kako je moguće zaposliti se u Saboru bez javnog natječaja.

Iznimno, na radna mjesta u klubove, osobe se mogu primiti u državnu službu na određeno bez prethodne provedbe javnog natječaja, odnosno oglasa za prijam u državnu službu, do dana prestanka mandata pojedinog saziva Sabora. Tako primljeni službenici ne mogu se raspoređivati na radna mjesta izvan klubova zastupnika, navode iz Sabora.

Objasnili su i kako se i temeljem čega računa savjetnička plaća.

Za radno mjesto savjetnika u klubu s više od 10 zastupnika, a takav je Klub SDP-a, utvrđen je koeficijent 1,940, plaću službenika čini umnožak tog koeficijenta i osnovice za izračun plaće (oko 5300 kuna), uvećan za 0,5 posto za svaku navršenu godinu radnog staža.

Bauk nam je potvrdio da Zelić od sutra dolazi na posao u Sabor.

- 'Cvikat' će se kada dolazi i kada odlazi, kao i svi drugi službenici u Saboru, kazao je Bauk.

Pojasnio je da će Zeliću kao savjetniku u Klubu u opisu posla biti, među ostalim, obavljanje složenih stručnih poslova za potrebe Kluba, pripreme sjednica Kluba s predsjednikom i tajnikom, vođenje zapisnika sjednica Kluba, priprema stručna mišljenja o pitanjima iz djelokruga Sabora, stručna pomoć u pripremi članova Kluba za sjednice Sabora i radnih tijela, sudjelovanje u izradi prijedloga zakona, amandmana, pisanih zastupničkih pitanja, priprema materijala za sjednice te suradnja s medijima.

Bauk ističe da mu je Zelićev angažman potreban jer je Klub ostao bez dvije djelatnice, jedna je otišla u mirovinu, a druga na rodiljni dopust. Nije mu sporno zapošljavanje izvršnog tajnika SDP-a u stranačkom Klubu zastupnika s obzirom na to da će mu taj angažman biti prioritetan.

- Saborske stručne službe provjerile su zadovoljava li uvjete poput stručne spreme, radnog iskustva, nekažnjavanja i državljanstva, čemu udovoljava, i sutra počinje raditi do povratka djelatnice s rodiljnog dopusta, pojasnio je.

- Od sutra sam mu ja šef i neka mu je Bog na pomoći, zaključio je uz smijeh Bauk.